«Татар-Информ»

Татарстанда күп балалы гаиләләр җир алу буенча 20 меңнән артык гариза тапшырган

[Версия для печати](http://tat.tatar-inform.ru/news/2012/10/27/79894/?print=Y)

27 Октябрь 2012,10:09

“Соңгы атнада бу юнәлештә нәтиҗә яхшы. Шул темпны саклау бурычы куела”, - дип ассызыклады И.Халиков

  (Казан, 27 октябрь, «Татар-информ», Кристина Иванова). Татарстанда күп балалы гаиләләр җир алу буенча 20 меңнән артык гариза тапшырган. Бу хакта бүген ТР Хөкүмәт йортында узган традицион киңәшмәдә ТР җир һәм милек мөнәсәбтләре министры урынбасары Сергей Демидов белдерде. Киңәшмә Татарстан Премьер-министры Илдар Халиков рәислегендә узды.  
“Хәзерге вакытта 20 меңнән артык гариза тапшырылган, аларның 12 проценты – дәүләт хезмәтләре порталы аша, - дип билгеләп үтте Сергей Демидов. – Кадастра исәбенә барлыгы 16 мең җир участогы куелган, бу Казан һәм Чаллыны исәпкә алмыйча. Бу тиешле санның 120 проценттан артыгын тәшкил итә. Хәзерге вакытта кадастра исәбенә кую буенча районнар алдында торган бурыч 100 процентка төгәлләнгән”.  
Министрның беренче урынбасары белдергәнчә, республика буенча күп балалы гаиләләргә гомуми мәйданы 1000 гектар булган 10 меңнән артык җир участогы бирелгән. Гомумән, республика буенча күп балалы гаиләләрнең 70 проценты җир алган, бу күрсәткечкә шәһәр округында яшәүчеләр кертелмәгән. “Калган муниципаль районнарга һәр күп балалы гаилә белән аңлату эшләре алып баруны активлаштыру зарур”, - дип ассызыклады ул.  
“Соңгы атнада бу юнәлештә нәтиҗә яхшы. Шул темпны саклау бурычы куела”, - дип ассызыклады И.Халиков